b'\n_START_ARTICLE_\nArvi Tuomi\n_START_PARAGRAPH_\nLeo Robert Arvid Tuomi (vuoteen 1906 Bergstr\xc3\xb6m, 13. maaliskuuta 1893 Helsinki \xe2\x80\x93 13. tammikuuta 1951 Helsinki) oli suomalainen n\xc3\xa4yttelij\xc3\xa4 ja teatterinjohtaja. H\xc3\xa4nen ensimm\xc3\xa4inen elokuvaty\xc3\xb6ns\xc3\xa4 Juhla meren rannalla on vuodelta 1929. Aktiivinen elokuvaura ajoittuu vuosiin 1939\xe2\x80\x931950, jolloin h\xc3\xa4n oli l\xc3\xa4hinn\xc3\xa4 sivuosissa l\xc3\xa4hes 50:ss\xc3\xa4 elokuvassa. Tuomen suurin rooli oli toinen miesp\xc3\xa4\xc3\xa4osa Nyrki Tapiovaaran komediassa Kaksi Vihtoria vuonna 1939. Elokuvassa Linnaisten vihre\xc3\xa4 kamari h\xc3\xa4net n\xc3\xa4hd\xc3\xa4\xc3\xa4n hovimestari Holmingina. Aleksis Kiven el\xc3\xa4m\xc3\xa4st\xc3\xa4 kertovassa elokuvassa \xe2\x80\x9dMin\xc3\xa4 el\xc3\xa4n\xe2\x80\x9d h\xc3\xa4n n\xc3\xa4yttelee Zacharias Topeliusta, samoin kuin pari vuotta aiemmin tehdyss\xc3\xa4 fiktiivisess\xc3\xa4 Fredrik Pacius-el\xc3\xa4m\xc3\xa4kertaelokuvassa Ballaadi. Vuonna 1941 Tuomi oli toisena ohjaajana elokuvassa Viimeinen vieras._NEWLINE_Arvi Tuomi toimi Porin Ty\xc3\xb6v\xc3\xa4en Teatterin johtajana 1924\xe2\x80\x931925 sek\xc3\xa4 Viipurin Ty\xc3\xb6v\xc3\xa4en Teatterin johtajana 1926\xe2\x80\x931938. H\xc3\xa4nen aviopuolisonsa oli n\xc3\xa4yttelij\xc3\xa4 Santa Tuomi. Sek\xc3\xa4 Arvi ett\xc3\xa4 Santa Tuomi n\xc3\xa4hd\xc3\xa4\xc3\xa4n vuonna 1943 valmistuneessa elokuvassa Miehen kunnia. Muista Tuomen elokuvista mainittakoon Rikas tytt\xc3\xb6 (1939), Valkoiset ruusut (1943), Neiti Tuittup\xc3\xa4\xc3\xa4 (1943), Pikajuna pohjoiseen ja Amor hoi! (1950)._NEWLINE_Arvi ja Santa Tuomen poika Rauli Tuomi ja tyt\xc3\xa4r Liisa Tuomi olivat my\xc3\xb6s n\xc3\xa4yttelij\xc3\xb6it\xc3\xa4. Arvi Tuomen veli oli n\xc3\xa4yttelij\xc3\xa4 Valter Tuomi ja sisar Emmi Jurkka.'